ΓΡΑΠΤΗ ΕΡΩΤΗΣΗ E-1112/96 υποβολή: Gerardo Fernαndez-Albor (PPE) προς την Επιτροπή (13 Μαΐου 1996)

Θέμα: Δηλώσεις του Προέδρου του πορτογαλικού κοινοβουλίου υπέρ της αποποινικοποίησης των ναρκωτικών

Στη διάρκεια της Διεθνούς Διάσκεψης για τα ναρκωτικά που πραγματοποιήθηκε στη Λισσαβώνα με τη συμμετοχή 150 εμπειρογνωμόνων από όλο τον κόσμο, ο Πρόεδρος του πορτογαλικού κοινοβουλίου τάχθηκε σαφώς υπέρ της νομιμοποίησης των ναρκωτικών και κάλεσε τους συμμετέχοντες να προβληματισθούν και να συζητήσουν εις βάθος και «χωρίς προκαταλήψεις» την ελευθέρωση της χρήσης των ναρκωτικών ουσιών.

Όπως ήταν φυσικό οι εμπειρογνώμονες, που είχαν συγκεντρωθεί στη Λισσαβώνα για να συζητήσουν τις επιπτώσεις των ναρκωτικών στη σημερινή κοινωνία, εξεπλάγησαν από την τοποθέτηση αυτή του δεύτερου σε βαθμό, μετά τον Πρόεδρο της Δημοκρατίας, αξιωματούχου του πορτογαλικού κράτους.

Δοθέντος ότι στο θέμα αυτό είναι ανάγκη να υπάρξει μια σαφής και ενιαία κοινοτική τοποθέτηση, ώστε να καταστεί δυνατή η αντιμετώπιση της τοξικομανίας, με περιορισμό της διακίνησης των ναρκωτικών, που τόσα σοβαρά προβλήματα συνεπάγονται για την κοινωνία και ιδιαίτερα για τα άτομα, θα μπορούσε η Επιτροπή να αναφέρει εάν θεωρεί ότι οι δηλώσεις του Πορτογάλου αξιωματούχου είναι συμβατές με τις αντίστοιχες κοινοτικές διατάξεις ή, αντιθέτως, αντιβαίνουν προς το πνεύμα της κοινωνικής προστασίας που χαρακτηρίζει ανέκαθεν την κοινοτική πολιτική;

Απάντηση του κ. Santer εξ ονόματος της Επιτροπής (19 Ιουλίου 1996)

Η Επιτροπή δεν είναι ενημερωμένη για τις δηλώσεις που αποδίδει το Αξιότιμο Μέλος στον πρόεδρο του πορτογαλικού κοινοβουλίου.

Πρέπει να ληφθεί υπόψη ότι η Συνθήκη για την Ευρωπαϊκή Ένωση προβλέπει ότι το θέμα της νομιμοποίησης των ναρκωτικών ανήκει στην αποκλειστική αρμοδιότητα των κρατών μελών. Η Επιτροπή συμμερίζεται την άποψη του Αξιότιμου Μέλους ότι είναι ανάγκη να αναληφθεί συνολική και ολοκληρωμένη δράση για την αντιμετώπιση της τοξικομανίας.

Επιπλέον, η Επιτροπή εξέδωσε τον Ιούνιο του 1994 ανακοίνωση για σχέδιο δράσης για την καταπολέμηση των ναρκωτικών που καλύπτει την περίοδο 1995 έως 1999. Το σχέδιο αυτό έγινε ευνοϊκά δεκτό από το Κοινοβούλιο και έγινε αποδεκτό από το Ευρωπαϊκό Συμβούλιο των Καννών τον Ιούνιο του 1995. Η βελτίωση της συνεργασίας και του συντονισμού μεταξύ όλων των αρχών αποτελεί σημαντική πτυχή του εν λόγω σχεδίου δράσης.

Για την εφαρμογή του σχεδίου αυτού η Επιτροπή οργάνωσε από κοινού με το Κοινοβούλιο και την Ισπανική προεδρία διάσκεψη για την πολιτική σε θέματα ναρκωτικών στην Ευρώπη η οποία πραγματοποιήθηκε στις Βρυξέλλες στις 7-8 Δεκεμβρίου 1995. Η διάσκεψη αυτή είχε ως επιμέρους στόχο τον προσδιορισμό των κοινών στοιχείων στις πολιτικές των κρατών μελών για την καταπολέμηση των ναρκωτικών, περιλαμβανομένης και της νομοθεσίας. Στα πλαίσια αυτά ξεκίνησε συγκριτική εξέταση των νομοθεσιών και της εφαρμογής τους στην πράξη.

Η εξέταση της εφαρμογής της εθνικής νομοθεσίας για τα ναρκωτικά, συνεχίστηκε στο πλαίσιο σεμιναρίου που οργανώθηκε από κοινού από την Επιτροπή, το Κοινοβούλιο και την Ιταλική προεδρία στις 25-26 Μαρτίου 1996. Όπως επιβεβαιώθηκε στο Ευρωπαϊκό Συμβούλιο της Φλωρεντίας, τα αποτελέσματα του σεμιναρίου αυτού παρέχουν τα απαιτούμενα στοιχεία για την ολοκλήρωση της μελέτης που ζητήθηκε από το Ευρωπαϊκό Συμβούλιο της Μαδρίτης σχετικά με τον βαθμό στον οποίο η πιθανή εναρμόνιση της νομοθεσίας των κρατών μελών συμβάλλει στη μείωση της κατανάλωσης ναρκωτικών και στην παράνομη διακίνησή τους.